**St. Jørgens hus** eller **St. Jørgens stiftelse** består av kommunale eldreboliger i Midtbyen i Trondheim. Stiftelsen ble opprettet som mild stiftelse i 1607 og var byens nest eldste milde stiftelse etter Trondhjems Hospital. Stiftelsen ble i nyere tid knyttet tettere opp mot Trondheim kommune, som tok over driften på grunn av likviditetsproblemer, før selve stiftelsen ble avviklet i 2009. St. Jørgens hus har tilhold ved St. Jørgensveita 2 og Erling Skakkes gate 9b.

Historie
--------

Stiftelsen ble opprettet i 1607 på initiativ fra lensherre Steen Bille til Bildesholm på grunnlag av gaver fra lensherren og fra byens borgere. Stiftelsens første bygning lå ved Smidesgeilan og fungerte fra 1616 som et fattighus for gamle og skrøpelige personer fra borgerstanden. Riksadmiral Claus Daae til Ravnstrup, som var Billes etterfølger som lensherre i Trondheim i 1614–1620, styrket stiftelsens økonomi ytterligere da han forærte 500 riksdaler i 1617. Bygningen ved Smidesgeilan ble ødelagt av brann i 1651, men ble gjenoppbygd før den på nytt brant ned som følge av bybrannen i 1681.

I 1680-årene rommet huset rundt 20 beboere av begge kjønn, men etter at stiftelsen flyttet inn i en ny bygning i 1691 fungerte den som et hjem kun for eldre kvinner. Den nye bygningen ble reist på den gamle tomten etter Verkshuset. Dette bygget gikk tapt som følge av bybrannen i 1708 og ble følgelig gjenreist i 1715/1716 i kvartalet mellom Erling Skakkes gate og St. Jørgensveita. I 1730-årene ble stiftelsen sosialt oppjustert gjennom vedtak om at beboerne kun skulle være damer av høyere stand. 

På midten av 1850-årene ble bygningen restaurert og brannsikret, ved at østfasaden ble tekket med teglplater og pusset. Dette bygget har saltak og er en av de siste bevarte eksemplene på en middelaldersk konstruksjon med svalganger mot bakgården. Bygget fra 1715 har ukjent arkitekt og ble vedtaksfredet i 1982. I 1955 og i 1972 ble det oppført ytterligere to fløyer mot nord og vest som begge er tegnet av arkitekt Herman Krag. Disse tre bygningene ligger i en hesteskoform mot et gårdstun med åpning til Archidiaconi plass mot sør. 

Stiftelsen hadde i nyere tid likviditetsproblemer knyttet til driften og var derfor knyttet tett opp mot Trondheim kommune og underlagt kommunens boligstiftelse for trygdeboliger. Tildeling av stiftelsens 27 leiligheter ved St. Jørgens hus ble derfor foretatt etter samme kriterier som de kommunale omsorgsboligene. Stiftelsen hadde mot slutten ingen ansatte og styret ble oppnevnt av formannskapet, mens Trondheim kommune stod for driften av bygningsmassen. St. Jørgens stiftelse ble likvidert 25. juli 2009.

Bildegalleri
------------

* St. Jørgens hus sett fra Archidiaconi plass, i perioden før bygningen mot nord ble oppført i 1972.St. Jørgens hus sett fra Archidiaconi plass, i perioden før bygningen mot nord ble oppført i 1972.
* St. Jørgens hus og bakgården  Foto: Birgit Piene (1967)St. Jørgens hus og bakgården  Foto: Birgit Piene (1967)
* Nyoppført bygg mot Erling Skakkes gate  Foto: Birgit Piene (1973)Nyoppført bygg mot Erling Skakkes gate  Foto: Birgit Piene (1973)

Referanser
----------

1. ↑  Støren, Wilhelm K. (1983). *Sted og navn i Trondheim*. Trondheim: Brun Bokhandels forlag. s. 277. ISBN 82-7028-471-8.
2. ↑  Terje Bratberg, Trondheim byleksikon 2008. «St. Jørgens hus» s. 463.
3. ↑  Trondhjems Arkitektforening. *Arkitektur i 1000 år – Arkitekturguide for Trondheim* «St. Jørgens hus» s. 58.
4. ↑  Regnskapstall.no – St Jørgens Stiftelse (Besøkt 24. juli 2022)

Litteratur
----------

* Bratberg, Terje T. V. (2008). *Trondheim byleksikon*. Oslo: Kunnskapsforlaget. s. 463. ISBN 978-82-573-1762-1.
* St. Jørgens stiftelse, Bjarne Rossvoll (forstander) (1957). *St. Jørgens stiftelse, Trondheim: 1607–1957*. Trondheim.
* Trondhjems Arkitektforening, red. Helge Solberg (2009). *Arkitektur i 1000 år – Arkitekturguide for Trondheim*. Trondheim: Trondhjems Arkitektforening. s. 58. ISBN 978-82-995433-1-6.

Eksterne lenker
---------------

* (en) St. Jørgens hus – kategori av bilder, video eller lyd på Commons
* «St. Jørgens hus». *Kulturminnesøk*. Riksantikvaren – Direktoratet for kulturminneforvaltning.

|  |  |
| --- | --- |
| Oppslagsverk/autoritetsdata | Riksantikvaren kulturminne
 |